b'\n_START_ARTICLE_\nAnketa\n_START_SECTION_\nZgodovina\n_START_PARAGRAPH_\nPrvi znan primer ankete izhaja iz leta 1824. Izvedel ga je dnevnik The Harrisburg Pennsylvanian, ki je pred predsedni\xc5\xa1kimi volitvami prek javnomnenjske raziskave napovedal zmago Andrewa Jacksona nad Johnom Quincyjem Adamsom s 335 glasovi za Jacksona in 169 glasovi za Adamsa. Ko je Jackson zmagal v Pensilvaniji in tudi drugih dr\xc5\xbeavah, se je tovrstni na\xc4\x8din anketiranja po\xc4\x8dasi za\xc4\x8del \xc5\xa1iriti, a je ostal omejen na posamezna mesta in obmo\xc4\x8dja. Leta 1916 je \xc4\x8dasnik Literary Digest izvedel javnomnenjsko raziskavo, ki je obsegala celotne ZDA, in pravilno napovedal izvolitev Woodrowa Wilsona na predsedni\xc5\xa1ki polo\xc5\xbeaj. To so storili prek preprostega po\xc5\xa1iljanja razglednic in \xc5\xa1tetja rezultatov, zaradi za\xc4\x8detnih uspehov pa so s s tem nadaljevali in rezultate pravilno napovedali \xc5\xa1e v letih 1920, 1924, 1929 in 1932._NEWLINE_Pred volitvami leta 1936 so tako razposlali kar 2,3 milijona razglednic, a so jih precej poslali premo\xc5\xbenej\xc5\xa1im Ameri\xc4\x8danom, ki so v prete\xc5\xbeni meri simpatizirali z republikanci. Tega pri svojih napovedih niso upo\xc5\xa1tevali in teden pred volitvami napovedali, da je Alf Landon u\xc5\xbeival precej ve\xc4\x8djo priljubljenost kot trenutni predsednik, Franklin Roosevelt. So\xc4\x8dasno je George Gallup izvedel precej manjobse\xc5\xbeno, a tudi precej bolj znanstveno raziskavo, v kateri je anketiral demografsko reprezentativen vzorec in pravilno napovedal suvereno zmago Roosevelta. Literary Digest je kmalu propadel, anketiranje pa se je za\xc4\x8delo hitro \xc5\xa1iriti._NEWLINE_\xc5\xa0e en ameri\xc5\xa1ki pionir anketiranja in politi\xc4\x8dnega napovedanja je bil Elmo Roper,  ki je pravilno napovedal ponovno izvolitev Roosevelta v letih 1936, 1940 in 1944. Z javnomnenjskimi raziskavami se je od leta 1947 naprej ukvarjal tudi Louis Harris, ki se je kasneje pridru\xc5\xbeil podjetju Elma Roperja in postal njegov poslovni partner._NEWLINE_Gallup je kasneje odprl svojo podru\xc5\xbenico \xc5\xa1e v Zdru\xc5\xbeenem kraljestvu. Ta je skorajda edina napovedala zmago laburistov na volitvah leta 1945, potem ko je ve\xc4\x8dina politi\xc4\x8dnih analitikov pri\xc4\x8dakovala zmago konzervativcev pod vodstvom Winstona Churchilla._NEWLINE_Do 50. let 20. stoletja se je anketiranje raz\xc5\xa1irilo v ve\xc4\x8dino demokrati\xc4\x8dnih dr\xc5\xbeav.\n_START_SECTION_\nNeuspehi\n_START_PARAGRAPH_\nNajbolj znan neuspeh pri anketiranju v ZDA je bila napoved suverene zmage Thomasa Deweyja nad Harryjem S. Trumanom v predsedni\xc5\xa1kih volitvah leta 1948. Pri tem so se u\xc5\xa1tele tudi priznane analiti\xc4\x8dne hi\xc5\xa1e, kot sta npr. Gallup in Roper._NEWLINE_V Veliki Britaniji je ve\xc4\x8dina anket nepravilno napovedala poraz konzervativcev na volitvah leta 1970 in 1992 in poraz laburistov leta 1974, sicer pa so bili njihovi izsledki na drugih volitvah precej natan\xc4\x8dni.'